ศก.ซบประกันภัย5เดือนทรุด
ตลาดรถนิ่ง-ธุรกิจหั่นราคาเดือดคาดภัยแล้งฉุดครึ่งปีหลังร่วงต่อ
15 ก.ค. 2558

ตลาดรถนิ่ง-ธุรกิจหั่นราคาเดือดคาดภัยแล้งฉุดครึ่งปีหลังร่วงต่อ
ธุรกิจประกันวินาศภัยเจอศึกหนัก ทำสงครามราคาเดือด 5 เดือน แต่เบี้ยรวมยังติดลบ 1.75% 
แหล่งข่าวจากสมาคมประกันวินาศภัยไทย เปิดเผยว่า ในช่วง 5 เดือนแรกของปีนี้ ธุรกิจประกันวินาศภัยมีเบี้ยรับรวม 8.38 หมื่นล้านบาท หรือลดลง 1.75% เมื่อเทียบกับงวดเดียวกันของปี 2557 โดยแยกเป็นเบี้ยประกันภัยรถยนต์ 4.91 หมื่นล้านบาท ลดลง 1.01% ในขณะที่เบี้ยประกันภัยที่ไม่ใช่รถยนต์ ลดลง 2.79% อยู่ที่ 3.46 หมื่นล้านบาท 
สำหรับเบี้ยประกันภัยที่ไม่ใช่รถยนต์ แยกเป็นเบี้ยประกันอัคคีภัย 4,246.98 ล้านบาท ซึ่งลดลงไปถึง 10.78% ในขณะที่เบี้ยประกันมารีน 2,241.52 ล้านบาท ลดลง 4.42% และเบี้ยประกันภัยเบ็ดเตล็ด 2.82 หมื่นล้านบาท ลดลง 1.32%
นางชดาภร จันทร์อนันต์พร รองกรรมการผู้จัดการใหญ่ บริษัท ล็อคตั้น วัฒนา อินชัวรันส์ โบรคเกอร์ส (ประเทศไทย) กล่าวว่า จากภาวะเศรษฐกิจในประเทศที่ยังคงชะลอตัว ทำให้มีการแข่งขันที่รุนแรง ด้วยการลดราคาเบี้ยประกันภัยลงเพื่อดึงลูกค้า ส่งผลให้เบี้ยรับรวมไม่เพิ่มขึ้น แม้ว่าจำนวนลูกค้ารายใหญ่ไม่ได้หายไป ลูกค้าเก่ายังคงต่ออายุกรมธรรม์ และยังมีการทำประกันภัยเต็มมูลค่าทรัพย์สิน แต่อัตราเบี้ยที่ลดลงจากการแข่งขันทางราคา ทำให้เบี้ยรับรวมของอุตสาหกรรมประกันวินาศภัยลดลงตามไปด้วย
ด้านนายพิชิต เมฆกิตติกุล บริษัท อินดิเพ็นเดนท์ คอนซัลแตนท์  บริษัทนายหน้าประกันภัย กล่าวว่า การที่เบี้ยธุรกิจประกันวินาศภัยยังคงติดลบในช่วง 5 เดือนแรก สาเหตุหลักมาจากยอดขายรถยนต์ไม่โต ทำให้เบี้ยประกันภัยรถยนต์ที่มีสัดส่วนถึง 60% ขยายไม่ได้ เพราะไม่มีรถใหม่เข้ามาซื้อประกันภัย 
ขณะที่ตลาดในกลุ่มรถยนต์เก่านั้น เมื่อไฟแนนซ์ไม่บังคับให้ทำประกันภัยชั้น 1 ก็จะหันมาทำประกันภัยชั้น 2 หรือชั้น 3 พลัส และการแข่งขันที่รุนแรงขึ้นทำให้มีการตัดราคาเบี้ยลงเกือบทั้งระบบ ส่งผลให้เบี้ยประกันทั้งระบบยังคงติดลบเช่นเดียวกัน
สำหรับความหวังว่าจะมีการฟื้นตัวขึ้นในช่วงครึ่งปีหลังก็เป็นไปได้ยาก เพราะมีปัญหาใหม่เข้ามาเพิ่ม คือ สถานการณ์ภัยแล้ง ทำให้ลูกค้าในกลุ่มเกษตรกรอาจจะมีหนี้เสียเพิ่มขึ้น และทำให้มีการก่อหนี้ยืมสินสูงขึ้นเพื่อนำมาชดเชยปัญหาภัยแล้ง 
“ปัญหาเศรษฐกิจจีนชะลอตัว ซึ่งช่วงหลังเป็นผู้นำเข้าจากไทยมาก ก็จะกระทบกับไทย และกระทบกับทั่วโลกไปด้วย ทำให้ตลาดส่งออกของไทยในประเทศต่างๆ ทั่วโลกได้รับผลตาม และจะเด้งกลับมายังไทยอีกระลอก ซึ่งจะส่งผลกระทบกับเกือบทุกธุรกิจ” นายพิชิต กล่าว